**ELŐTERJESZTÉS**

****

**BALATONMÁRIAFÜRDŐ KÖZSÉG**

**ÖNKORMÁNYZAT**

**KÉPVISELŐ-TESTÜLETÉNEK**

**2022. JANUÁR 24-I NYILVÁNOS ÜLÉSÉRE**

**TÁRGY:**

**POLGÁRMESTER ILLETMÉNYÉNEK ÉS KÖLTSÉGTÉRÍTÉSÉNEK, VALAMINT ALPOLGÁRMESTER TISZTELETDÍJÁNAK ÉS KÖLTSÉGTÉRÍTÉSÉNEK MEGÁLLAPÍTÁSA**

**ELŐADÓ:**

**Mestyán Valéria**

**címzetes főjegyző**

**Készült:** Balatonmáriafürdő Község Önkormányzati Képviselő-testületének 2022. január 24-ei nyilvános testületi ülésére

**Tárgy:** Polgármester illetményének és költségtérítésének, valamint alpolgármester tiszteletdíjának és költségtérítésének megállapítása

***Tisztelt Képviselő-testület!***

A Magyar Közlöny 2021. évi 235.számában megjelent az egyes kulturális tárgyú és egyéb törvények módosításáról szóló 2021. évi CXLVIII. törvény, amely módosította a Magyarország helyi önkormányzatairól szóló 2011. évi CLXXXIX. törvényt (továbbiakban: Mötv.).

Az Mötv.71.§ (2) bekezdése helyébe a következő rendelkezés lépett 2022. január 1-től:

(2) A megyei jogú város polgármestere, a fővárosi kerületi önkormányzat polgármestere megbízatásának időtartamára havonta illetményre jogosult, amelynek összege 1 300 000 forint.

(3) A megyei önkormányzat közgyűlésének elnöke megbízatásának időtartamára havonta illetményre jogosult, amelynek összege megegyezik a (2) bekezdésben meghatározott illetmény 90%-ának összegével.

(4) A polgármester illetménye a (2) bekezdésben meghatározott összeg

a) 40%-a az 500 fő és az az alatti lakosságszámú település polgármestere esetében;

b) 50%-a az 501–1500 fő lakosságszámú település polgármestere esetében;

c) 55%-a az 1501–2000 fő lakosságszámú település polgármestere esetében;

d) 60%-a a 2001–5000 fő lakosságszámú település polgármestere esetében;

e) 65%-a az 5001–10 000 fő lakosságszámú település polgármestere esetében;

f) 75%-a a 10 001–30 000 fő lakosságszámú település polgármestere esetében;

g) 85%-a a 30 000 fő lakosságszám feletti település polgármestere esetében.

(5) A társadalmi megbízatású polgármester havonta a polgármester illetménye 50%-ával megegyező mértékű tiszteletdíjra jogosult, melynek egészéről vagy meghatározott részéről a képviselő-testülethez intézett írásbeli nyilatkozatával lemondhat.

(6) A főállású polgármester, a társadalmi megbízatású polgármester, a megyei önkormányzat közgyűlésének elnöke havonta az illetményének, tiszteletdíjának 15%-ában meghatározott összegű költségtérítésre jogosult.

A Magyar Közlöny 2022/5. számában megjelent a 9/2022.(I.14.) Kormányrendelet, mely **a polgármester illetménye és költségtérítése 2022. évi emelésének ellentételezése érdekében az 5000 lakos alatti települési önkormányzatok támogatásáról szól.**

1. § (1) A központi költségvetés támogatást biztosít az 5000 lakos alatti települési önkormányzatok számára (a továbbiakban: önkormányzat) a polgármester illetménye és költségtérítése 2022. évi emelésének ellentételezése érdekében.

(2) Az önkormányzatok lakosságszáma tekintetében a helyi önkormányzatokért felelős miniszter által vezetett minisztérium – 2021. január 1-jei állapotnak megfelelő – adatait kell figyelembe venni.

(3) A támogatás szempontjából a polgármesteri tisztség betöltésének módját a Központi Statisztikai Hivatal Országos Statisztikai Program 1621 „Önkormányzati törzsadattár” 2021. I. félévi adatgyűjtése szerint kell figyelembe venni.

(4) A támogatás összegét az 1. melléklet szerinti táblázat alapján kell meghatározni azzal, hogy a betöltetlen polgármesteri álláshelyek esetén a táblázat „B” oszlopa szerinti összeget kell figyelembe venni.

(5) **A támogatás a polgármester illetménye és költségtérítése, valamint az ezekhez kapcsolódó szociális hozzájárulási adó kifizetésére használható fel. A támogatás felhasználásának határideje: 2022. december 31.**

2. § (1) Az önkormányzatot megillető támogatás folyósítása egy összegben 2022. február 15-ig történik.

(2) A támogatás folyósításáról a helyi önkormányzatokért felelős miniszter utalványozása alapján a Magyar Államkincstár gondoskodik.

3. § Az önkormányzat a támogatás felhasználásáról 2022. december 31-i fordulónappal az éves költségvetési beszámolójában számol el.

4. § Ez a rendelet a kihirdetését követő harmadik napon lép hatályba. (2022. január 17.)

5. § Ez a rendelet 2023. május 1-jén hatályát veszti.

*1. melléklet a 9/2022. (I. 14.) Korm. rendelethez*

A polgármester illetménye és költségtérítése emeléséhez kapcsolódó támogatás kategóriánkénti összege

|  |  |  |  |
| --- | --- | --- | --- |
|  | | | *adatok forintban* |
|  | A | B | C |
| 1. | Önkormányzat/Lakos kategória | Támogatás összege főállású polgármester esetén | Támogatás összege társadalmi megbízatású polgármester esetén |
| 2. | települési önkormányzat 500 főig | 3 443 155 | 1 721 578 |
| 3. | települési önkormányzat 501–1500 fő | 3 915 653 | 1 957 827 |
| 4. | települési önkormányzat 1501–2000 fő | 3 374 542 | 1 687 271 |
| 5. | települési önkormányzat 2001–5000 fő | 3 610 011 | 1 805 006 |

Azokon a településeken problémás a helyzet, ahol az Mötv. szerint a választások éve 01.01-jén aktuális lakosságszám alapján kell az emelt összegű illetményt megállapítani, mert a 2019.01.01-i lakosságszám ha több volt, mint 2021.01.01-jén, akkor az emelés teljes összegét nem kaphatja meg az önkormányzat. **Ez településünket nem érinti.**

Az Mötv. 146.§ (3) bekezdése kimondja, hogy a 11.§ (2) bekezdés b) pontja, 90.§ (2) bekezdése, 98.§ (8) és (11) bekezdése alkalmazása során a költségvetési törvényben meghatározott lakosságszám az irányadó, egyéb esetekben a helyi önkormányzati képviselők és polgármesterek választásáról szóló törvényben meghatározott lakosságszámot és időpontot kell figyelembe venni.

Tekintettel arra, hogy az Mötv. 146.§ (3) bekezdése tételesen felsorolja azokat a §-okat, melyeknél a költségvetési törvényben meghatározott lakosságszám az irányadó és ezek között a polgármester illetményéről rendelkező Mötv. 71.§ nem szerepel, **ezért a polgármester illetményének számításánál a helyi önkormányzati képviselők és polgármesterek választásáról szóló 2021. évi L. törvényben meghatározott – vagyis jelen esetben a 2019. január 1-jei lakosságszámot kell figyelembe venni.**

A közszolgálati tisztviselőkről szóló 2011. évi CXCIX. törvény (továbbiakban: Kttv.) 131.§ (1) bekezdése kimondja, hogy az illetményt 100 Ft-ra kerekítve kell megállapítani. A Kttv. 225/L.§ (1) bekezdése szerint a polgármesteri foglalkoztatási jogviszonyra megfelelően alkalmazni kell a 131.§ (1) bekezdését.

**Fentieket figyelembe véve**

**az 501-1500 fő lakosságszámú település polgármestere esetében 650.000 Ft,**

**az 1501-2000 fő lakosságszámú település polgármestere estében 715.000 Ft az illetmény.**

A Kttv. 235.§-a rendelkezik a személyi illetményről, azonban a Kttv.225/L § (1) bekezdése szerint a polgármesteri foglalkoztatási jogviszonyra ezt nem lehet alkalmazni. Előbbiek értelmében az Mötv-ben **meghatározott mértéktől a főállású polgármesternek az illetménye nem térhet el.**

A hatályos jogszabály csak a társadalmi megbízatású polgármester esetében teszi lehetővé, hogy a tiszteletdíj egy részéről lemondjon, **a főállású polgármester illetménye esetében ez nem értelmezhető.**

A képviselő-testült dönt a polgármester illetményének mértékéről, de határozatában deklarálnia kell, hogy az adott település polgármesterét az Mötv. mely rendelkezése alapján, milyen összegű illetmény illeti meg.

A Kttv. 225/A. §-a kimondja, hogy a polgármester tekintetében a képviselő-testület gyakorolja a munkáltatói jogokat.

Az Mötv. 71.§ (6) bekezdése kimondja, hogy a főállású polgármester, a társadalmi megbízatású polgármester, a megyei önkormányzat közgyűlésének elnöke havonta az **illetményének, tiszteletdíjának 15 %-ában meghatározott összegű költségtérítésre jogosult.**

**A polgármester költségtérítése 2022.január 1-től:**

**501-1500 fő lakosságszámnál 97.500 Ft**

**1501-2000 fő lakosságszámnál 107.250 Ft.**

Az Mötv. 80.§ (2) bekezdése kimondja, hogy a **társadalmi megbízatású alpolgármester** tiszteletdíját a képviselő-testült állapítja meg úgy, hogy az nem haladhatja meg a társadalmi megbízatású polgármester tiszteletdíja 90 %-át. A **társadalmi megbízatású alpolgármester a tiszteletdíja egészéről vagy meghatározott részéről a képviselő-testülethez intézett írásbeli nyilatkozatával lemondhat.**

Az Mötv. 80. § (3 bekezdése szerint **a társadalmi megbízatású alpolgármester havonta a tiszteletdíjának 15 %-ában meghatározott összegű költségtérítésre jogosult.**

Abban az esetben, ha a társadalmi megbízatású alpolgármester Mötv. 80 .§ (2) bekezdése alapján a tiszteletdíja egészéről vagy meghatározott részéről a képviselő-testülethez intézett írásbeli nyilatkozatával lemond, a költségtérítés akkor is jár, melynek alapja a képviselő-testület által a jogszabályi előírások szerint megállapított tiszteletdíj összege.

Az Mötv. alapján járó tiszteletdíjat határozattal meg kel állapítani, és ezt követen kerülhet sor a tiszteletdíjról történő lemondásra.

**A fentiek értelmében javasolt az alpolgármester tiszteletdíjának a felülvizsgálata.** Ha az Mötv. alapján szükséges, illetve a testület indokoltnak tartja, akkor határozatban kell dönteni az emelésről, és ez esetben az alpolgármester költségtérítését is az emeléshez kell igazítani.

**A társadalmi megbízatású alpolgármester tiszteletdíjának és költségtérítésének legmagasabb összege 2022. január 1-től**

|  |  |  |
| --- | --- | --- |
|  | tiszteletdíj | költségtérítés |
| 501-1500 fő lakosságszámnál | 292 500 Ft | 43 875 Ft |
| 1501-2000 fő lakosságszámnál | 321 750 Ft | 48 265 Ft |

Sem a költségtérítés, sem pedig az alpolgármester tiszteletdíja összegének megállapításánál a Kttv. 131. § (1) bekezdése – vagyis a **100 Ft-ra történő kerekítés szabálya – nem alkalmazható.** Ezek a juttatások nem vonhatók az illetmény fogalma körében, ezért azok összegét – az 1 és 2 forintos címletű érmék bevonása következtében szükséges kerekítés szabályairól szóló – 2008. évi III. törvény 1.§-ában foglaltak szerint kell megállapítani. A törvény 1.§-a értelmében a készpénzben történő kifizetés végösszegét a 2.§-ban meghatározott általános kerekítési szabály figyelembevételével kell meghatározni.

Az Mötv. módosítás értelmében a polgármester illetményét, költségtérítését, az alpolgármester tiszteletdíját, költségtérítését 2022. január 1-jei hatállyal kell megállapítani.

Az illetmény, a tiszteletdíj, és a költségtérítés megállapítása során figyelemmel kell lenni az Mötv. 49.§ (1) bekezdésében foglaltakra is, vagyis **a személyes érintettséget be kell** jelenteni és a kizárásról az érintett kezdeményezésére, vagy bármely önkormányzati képviselő javaslatára a képviselő-testületnek döntenie kell.

**Balatonmáriafürdő településen jelenleg:**

* Galácz György polgármester havi illetménye 398 900 Ft, költségtérítése 59 835 Ft
* Poják Csaba alpolgármester havi tiszteletdíja 119.600 Ft, költségtérítése 17 940 Ft
* a képviselők tiszteletdíja havi 50.000 Ft,

**Határozati javaslatok:**

**Polgármester tekintetében:**

Balatonmáriafürdő Község Önkormányzat Képviselő-testülete Galácz György polgármestert a személyét érintő illetmény és költségtérítés megállapításának döntéshozatalából kizárja.

Határidő. 2022. január…

Felelős: Poják Csaba alpolgármester

Balatonmáriafürdő Község Önkormányzat Képviselő-testülete Galácz György főállású polgármester havi illetményét a Magyarország helyi önkormányzatairól szóló 2011. évi CLXXXIX. törvény 71.§ (4) bekezdés b) pontja alapján, 2022. január 1. napjától – a 2019. január 1-jei lakosságszámot figyelembe véve, mely 778 fő – 650.000 Ft-ban, havi költségtérítését 97.500 Ft-ban állapítja meg.

Határidő: 2022. január 30.

Felelős: Mestyán Valéria címzetes főjegyző

**Alpolgármester tekintetében:**

Balatonmáriafürdő Község Önkormányzat Képviselő-testülete Poják Csaba alpolgármestert a személyét érintő tiszteletdíj és költségtérítés megállapításának döntéshozatalából kizárja.

Határidő. 2022. január…

Felelős: Galácz György polgármester

Balatonmáriafürdő Község Önkormányzat Képviselő-testülete Poják Csaba társadalmi megbízatású alpolgármester **havi tiszteletdíját** 2022. január 1. napjától az Mötv. 80 § (2) bekezdésére tekintettel a társadalmi megbízatású polgármester tiszteletdíja ………..%-ában ……………. Ft-ban állapítja meg.

(a döntés az alpolgármester nyilatkozatától függő)

Balatonmáriafürdő Község Önkormányzat Képviselő-testülete Poják Csaba társadalmi megbízatású alpolgármester havi **költségtérítését** az Mötv. 80. § (3) bekezdésére ( és tiszteletdíjára tett nyilatkozatára) és tiszteletdíja összegére tekintetettel 2022. január 1. napjától ……………………..Ft-ban állapítja meg.

Határidő: 2022. január 31.

Felelős: Galácz György polgármester

Balatonmáriafürdő, 2022. 01. 20.

Mestyán Valéria sk.

címzetes főjegyző